Komisijos reglamentas (EB) Nr. 2056/2001
2001 m. spalio 19 d.
nustatantis papildomas technines priemones, skirtas menkių išteklių atstatymui Šiaurės jūroje ir į vakarus nuo Škotijos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. kovo 30 d. Tarybos reglamentą (EB) Nr. 850/98 dėl žuvų išteklių išsaugojimo, taikant technines priemones jūrų gyvūnų jaunikliams apsaugoti [1], su paskutiniais pakeitimais, padarytais Reglamentu (EB) Nr. 973/2001 [2], ypač į jo 45 straipsnio 1 dalį,
kadangi:
(1) 2000 m. lapkričio mėn. Tarptautinė jūrų tyrinėjimo taryba nurodė, kad iškilo rimtas pavojus, jog išseks menkių ištekliai, paplitę Šiaurės jūroje (ICES IV parajonis ir ICES II parajonio a sektorius), ir menkių ištekliai, paplitę vandenyse, esančiuose į vakarus nuo Škotijos, (ICES VI parajonis ir ICES V parajonio b sektorius).
(2) 2000 m. gruodžio 14 ir 15 d. Tarybos susitikime Komisija ir Taryba atkreipė dėmesį į būtinybę nedelsiant sukurti šių menkių išteklių atstatymo planą.
(3) Reikalaujama skubiai mažinti menkių jauniklių sugavimą:
- didinti traukiamųjų ir stacionarinių tinklų, naudojamų menkėms gaudyti, akių dydį; todėl būtina padaryti išimtis sąlygoms, nustatytoms Reglamento (EB) Nr. 850/98 I ir VI prieduose traukiamųjų žvejybos įrankių akių dydžiui, ir
- nustatyti papildomas sąlygas, mažinančias menkių jauniklių sugavimą traukiamaisiais tinklais, kurių akių dydis mažesnis kaip 120 mm.
(4) Dauguma priemonių, kurias numatoma taikyti Šiaurės jūroje, taip pat tinka menkių išteklių atstatymui vandenyse, esančiuose į vakarus nuo Škotijos, todėl šios priemonės taip pat turėtų būti taikomos minėtajame geografiniame rajone, o kai kurios priemonės turi būti konkrečiai pritaikomos Škotijos vakarams.
(5) Būtina nedelsiant reglamentuoti šiuos dalykus, kol bus patikslintas Reglamentas (EB) Nr. 850/98, kad žvejybos pramonė turėtų pakankamai laiko pakeisti savo žvejybos įrankius.
(6) Šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Šis reglamentas taikomas žvejybos laivams, žvejojantiems ICES IV ir VI parajonių ir ICES II parajonio a ir V parajonio b sektorių Bendrijos vandenyse.
2. Jis netaikomas žvejybos laivams, žvejojantiems ICES VI parajonio dalyje, kurios ribas sudaro tiesios linijos, jungiančios taškus, kurių geografinės koordinatės yra šios:
56o 00′ šiaurės platumos, 07o 30′ vakarų ilgumos,
56o 00′ šiaurės platumos, 04o 00′ vakarų ilgumos,
55o 00′ šiaurės platumos, 04o 00′ vakarų ilgumos,
55o 00′ šiaurės platumos, 07o 30′ vakarų ilgumos,
56o 00′ šiaurės platumos, 07o 30′ vakarų ilgumos.
3. Tame regione sąlygos, išdėstytos 2000 m. lapkričio 17 d. Tarybos reglamento (EB) Nr. 2549/2000, nustatančio papildomas technines priemones, skirtas menkių ištekliams atstatyti Airijos jūroje (ICES VII parajonio a sektorius) [3], 2 ir 3 straipsniuose.
2 straipsnis
Šiame reglamente vartojamos šios sąvokos:
1) "tralo maišas" - tai tralo maišas sensu stricto, kaip nurodyta priede prie 1984 m. gruodžio 6 d. Komisijos reglamento (EEB) Nr. 3440/84 dėl priemonių tvirtinimo prie tralų, daniškų velkamųjų ir panašių tinklų [4];
2) "ilginamoji dalis" - tai tinklinės medžiagos dalis tralui pailginti, kaip nurodyta Reglamento (EEB) Nr. 3440/84 priede.
3 straipsnis
Šiame reglamente žvejybos laimikio, laikomo laive, procentas skaičiuojamas Reglamento (EB) Nr. 850/98 5 straipsnyje nustatytomis sąlygomis.
4 straipsnis
Nepaisant Reglamento (EB) Nr. 850/98 4 straipsnio 4 dalyje ir 15 straipsnio 1 dalyje nustatytų sąlygų:
1) laimikio, sugauto dugniniais traukiamaisiais tinklais, kurių akių dydis nuo 70 iki 79 mm, ICES VI parajonyje ir (arba) ICES V parajonio b sektoriuje ir laikomo laive, sudėtyje turi būti ne mažiau kaip 30 % norveginių omarų ir ne daugiau kaip 5 % menkių;
2) laimikio, sugauto dugniniais traukiamaisiais tinklais, kurių akių dydis nuo 80 iki 109 mm, ICES II parajonio a sektoriuje arba ICES IV parajonio dalyje, esančioje į šiaurę nuo tiesių linijų, jungiančių taškus, kurių geografinės koordinatės yra šios:
taškas, esantis rytinėje Jungtinės Karalystės pakrantėje, 55o 00′ šiaurės platumos,
55o 00′ šiaurės platumos, 05o 00′ rytų ilgumos,
56o 00′ šiaurės platumos, 05o 00′ rytų ilgumos,
taškas, esantis vakarinėje Danijos pakrantėje, 56o 00′ šiaurės platumos,
ir laikomo laive, sudėtyje turi būti ne mažiau kaip 30 % norveginių omarų;
3) laimikio, sugauto dugniniais traukiamaisiais tinklais, kurių akių dydis nuo 100 iki 109 mm, ICES VI parajonyje ir (arba) ICES V parajonio b sektoriuje ir laikomo žvejybos laive, sudėtyje turi būti:
- ne mažiau kaip 70 % juodadėmių menkių, europinių jūrų lydekų, merlangų, jūrų velnių, megrimų, rajų, ledjūrio menkių ir omarų mišinio ir ne daugiau kaip 5 % menkių arba
- ne mažiau kaip 70 % pagrindinių rūšių, esančių ilgesniajame šių pagrindinių rūšių, gaudomų tinklais, kurių akių dydis nuo 80 iki 99 mm, sąraše, pateiktame Reglamento (EB) Nr. 50/98 I priede, ir (arba) paprastųjų molvų (jūrų lydekų), melsvųjų molvų, ledjūrio menkių, ryklių, juodųjų kardžuvių, islandinių beriksų, siūlapelekių vėgėlių (Phycis spp.) ir brosmių ir ne daugiau kaip 5 % menkių;
4) laimikio, sugauto dugniniais traukiamaisiais tinklais, kurių akių dydis nuo 110 iki 119 mm, ir laikomo žvejybos laive, sudėtyje turi būti:
- ne mažiau kaip 70 % ledjūrio menkių ir ne daugiau kaip 3 % menkių arba
- jei laimikis sugaunamas ICES VI parajonyje ir (arba) ICES V parajonio b sektoriuje ir laikomas laive, tuomet jo sudėtyje turi būti ne mažiau kaip 70 % pagrindinių rūšių, esančių ilgesniajame šių pagrindinių rūšių, gaudomų tinklais, kurių akių dydis nuo 80 iki 99 mm, sąraše, pateiktame Reglamento (EB) Nr. 850/98 I priede, ir (arba) paprastųjų molvų (jūrų lydekų), melsvųjų molvų, ledjūrio menkių, ryklių, juodųjų kardžuvių, islandinių beriksų, siūlapelekių vėgėlių (Phycis spp.) ir brosmių ir ne daugiau kaip 5 % menkių.
Tačiau 2002 m. laimikio, sugauto dugniniais traukiamaisiais tinklais, kurių akių dydis nuo 110 iki 119 mm, ir laikomo žvejybos laive, sudėtyje gali būti:
- ne mažiau kaip 50 % juodadėmių menkių, merlangų, jūrinių plekšnių, jūrų liežuvių, citrininių jūrų liežuvių, rajų ir jūrų velnių mišinio ir ne daugiau kaip 25 % menkių, jei laimikis sugaunamas ICES IV parajonyje ir (arba) ICES II parajonio a sektoriuje, arba
- ne mažiau kaip 50 % juodadėmių menkių, merlangų, megrimų, jūrų velnių, rajų, juodųjų otų, brosmių, paprastųjų molvų (jūrų lydekų) ir ledjūrio menkių mišinio ir ne daugiau kaip 25 % menkių, jei laimikis sugaunamas ICES VI parajonyje ir (arba) ICES V parajonio b sektoriuje;
5) draudžiama turėti laive ir naudoti dugninius traukiamuosius tinklus arba tinklus, kurių akių dydis nuo 100 iki 119 mm, išskyrus atvejus, kai:
- kiekviename tokiame tinkle yra kvadratinių ne mažesnių kaip 90 mm akių plokštė, kuri yra pritvirtinama taip, kaip nurodyta Reglamento (EB) Nr. 850/98 7 straipsnio 2 ir 3 dalyse, arba
- laikomo laive laimikio sudėtyje yra ne mažiau kaip 70 % pagrindinių rūšių, esančių ilgesniajame šių pagrindinių rūšių, gaudomų tinklais, kurių akių dydis nuo 80 iki 99 mm, sąraše, pateiktame Reglamento (EB) Nr. 850/98 I priede, ir (arba) paprastųjų molvų (jūrų lydekų), dvipelekių jūrų lydekų, ledjūrio menkių, ryklių, juodųjų skabardlepidopusų, pūgžlių, Phycis spp. ir brosmių ir ne daugiau kaip 5 % menkių, arba
- visi šie tinklai yra surišami ir laikomi taip, kaip nurodyta 1993 m. spalio 12 d. Tarybos reglamento (EEB) Nr. 2847/93, nustatančio bendrosios žuvininkystės politikos kontrolės sistemą [5], 20 straipsnio 1 dalyje;
6) jei šio straipsnio 1-5 punktuose nenurodyta kitaip, menkių laimikis, laikomas laive, turinčiame dugninį traukiamąjį tinklą, kurio akių dydis nuo 32 iki 119 mm, negali viršyti 20 % bendro sugautų ir laive laikomų jūrų gyvūnų svorio;
7) laimikiams, sugaunamiems dugniniais traukiamais įrankiais, kurių akių dydis 120 mm arba didesnis, ir laikomiems laive, netaikomos sąlygos, susijusios su pagrindinių ir ne pagrindinių rūšių procentais.
5 straipsnis
1. Draudžiama naudoti dugninius traukiamuosius tinklus, kurių sudėtyje yra:
i) atskiras ketursienis tinklinis audeklas, kurio nė vienas gabalas nėra beveik vienodo ilgio;
ii) tralo maišas ir ilginamoji dalis, kurių bendras ilgis ištiesus viršija 36 metrus, naudojamas tinkluose, kurių akių dydis yra 70 mm arba didesnis;
iii) tralo maišas ir ilginamoji dalis, pagaminti iš daugiau kaip vieno tinklinio audeklo gabalo, jei minėtojo tralo maišo ir ilginamosios dalies viršutinės pusės arba viršutinio gabalo ilginiai matmenys nėra tokie patys, kaip apatinės pusės arba apatinio gabalo ilginiai matmenys;
iv) tralo maišas arba ilginamoji dalis, arba kvadratinių plokštė, kurių kiekvienas pagamintas iš daugiau kaip vienos tinklinio audeklo rūšies;
v) tralo maišas yra kitaip pritvirtintas, o ne įsiūtas į maišo dalį, esančią priešais tralo maišą;
vi) tralo maišas ir (arba) ilginamoji dalis, kurių akių dydis yra 55 mm arba didesnis ir kurie pagaminti ne iš viengubos gijos tinklinio audeklo, kurio kiekviena gija ne storesnė kaip 8 mm, arba ne iš dvigubos gijos tinklinio audeklo, kurio kiekviena gija ne storesnė kaip 5 mm.
2. Draudžiama naudoti dugninius traukiamuosius tinklus (išskyrus sijinius tralus):
i) kurių akių dydis yra nuo 70 iki 89 mm ir kurių akių skaičius bet kuriame tralo maišo apskritimo ilgyje (išskyrus audinio siūles ir kraštus) viršija 120;
ii) kurių akių dydis yra didesnis kaip 90 mm ir kurių akių skaičius bet kuriame tralo maišo apskritimo ilgyje (išskyrus audinio siūles ir kraštus) viršija 100;
iii) kurių akių dydis yra nuo 70 iki 99 mm, išskyrus atvejus, kai viršutinę tokio tinklo pusę sudaro tinklinio audeklo plokštė, kuri yra tiesiogiai pritvirtinta prie viršutinės tinklavirvės arba prie ne daugiau kaip trijų eilių bet kokio akių dydžio tinklinio audeklo (tiesiogiai pritvirtinto prie viršutinės tinklavirvės), kuri tęsiasi užpakalinės tinklo dalies kryptimi ne mažiau kaip 15 akių ir yra pagaminta iš tinklinio audeklo rombinėmis akimis, kurių kiekvienos akies dydis yra mažesnis kaip 140 mm;
iv) kurių akių dydis yra nuo 70 iki 99 mm, išskyrus atvejus, kai į tokio tinklo sudėtį įeina plokštė, pagaminta iš tinklinio audeklo kvadratinėmis akimis, kurių dydis ne mažesnis kaip 80 mm, remiantis Reglamento (EB) Nr. 850/98 7 straipsnio 2 ir 3 dalyse išdėstytomis sąlygomis.
iii ir iv punktuose išdėstytos sąlygos netaikomos, kai laimikio, laikomo laive ir sugauto tinklu arba tinklais, kurių akių dydis yra nuo 80 iki 99 mm, sudėtyje yra:
- ne mažiau kaip 85 % jūrų šukučių arba
- ne mažiau kaip 40 % jūrų liežuvių ir ne daugiau kaip 5 % menkių.
3. Draudžiama turėti laive ir naudoti sijinius tralus, kurių akių dydis yra 80 mm arba didesnis, išskyrus atvejus, kai visą viršutinę tokio tinklo priekinės dalies pusę sudaro tinklinio audeklo plokštė, kurios kiekvienos akies dydis yra mažesnis kaip 180 mm ir kuri yra pritvirtinta:
- tiesiai prie viršutinės tinklavirvės arba
- prie ne daugiau kaip trijų eilių bet kokio akių dydžio tinklinio audeklo, tiesiogiai pritvirtinto prie viršutinės tinklavirvės.
Tinklinio audeklo plokštė tęsiasi užpakalinės tinklo dalies kryptimi ne mažiau kaip akių skaičiumi, nustatomu taip:
i) tinklo sijos ilgis metrais dalijamas iš 12;
ii) rezultatas, gautas i punkte, dauginamas iš 5400;
iii) rezultatas, gautas ii punkte, dalijamas iš mažiausios plokštės akies dydžio milimetrais;
iv) nekreipiama jokio dėmesio į iii punkte gauto rezultato skaičius po kablelio.
6 straipsnis
1. Sijinius tralus, kurių akių dydis yra nuo 32 iki 119 mm, draudžiama naudoti šiuose geografiniuose rajonuose:
- ICES II parajonio a sektoriuje,
- ICES IV parajonio dalyje, esančioje į šiaurę nuo 56o 00′ šiaurės platumos,
- ICES V parajonio b sektoriuje ir
- ICES VI parajonyje, esančiame į šiaurę nuo 56o 00′ šiaurės platumos.
2. Sijinius tralus, kurių akių dydis yra nuo 100 iki 119 mm, leidžiama naudoti rajone, kurio ribos yra rytinė Jungtinės Karalystės pakrantė tarp 55o 00 "šiaurės platumos ir 56o 00" šiaurės platumos ir tiesios linijos, jungiančios taškus, kurių geografinės koordinatės yra šios:
taškas, esantis rytinėje Jungtinės Karalystės pakrantėje, 55o 00′ šiaurės platumos,
55o 00′ šiaurės platumos, 05o 00′ rytų ilgumos,
56o 00′ šiaurės platumos, 05o 00′ rytų ilgumos,
taškas, esantis rytinėje Jungtinės Karalystės pakrantėje, 56o 00′ šiaurės platumos,
su sąlyga, kad laimikio, sugauto minėtais žūklės įrankiais šiame rajone, sudėtyje menkė sudarys ne daugiau kaip 5 %.
3. ICES IV parajonyje ir (arba) ICES II parajonio a sektoriuje draudžiama tuo pačiu metu laive turėti daugiau nei dvejopo akių dydžio bimtralus: nuo 32 iki 99 mm, nuo 100 iki 119 mm ir 120 mm arba didesnio akių dydžio.
7 straipsnis
Nepaisant Reglamento (EB) Nr. 850/98 11 straipsnyje ir VI priede išdėstytų sąlygų, draudžiama laive laikyti tokį menkės kiekį, kuris sudaro daugiau kaip 30 % bendro laive laikomų ir sugautų stacionariais įrankiais jūrų gyvūnų svorio, išskyrus atvejus, kai minėtųjų įrankių akių dydis yra 140 mm arba didesnis.
8 straipsnis
1. Draudžiama ICES IV parajonyje ir (arba) ICES II parajonio a sektoriuje naudoti dugninius traukiamuosius tinklus, kurių akių dydis yra nuo 70 iki 79 mm. Bendrijos ir Norvegijos laivams 2002 m. leidžiama žvejoti Bendrijos vandenyse ICES IV parajonyje ir naudoti dugninius traukiamuosius tinklus (išskyrus sijinius tralus), į kurių sudėtį įeina tralo maišai, kurių kiekvienos akies dydis ne mažesnis kaip 70 mm ir kurie pagaminti tik iš tinklinio audeklo kvadratinėmis akimis.
Tokiais tralais sugauto ir laive laikomo laimikio sudėtyje turi būti ne mažiau kaip 30 % norveginių omarų.
2. Draudimas žvejoti dugniniais tralais, dugniniais poriniais tralais ir daniškais velkamaisiais tinklais šiaurinėje ICES IV parajonio dalyje, nustatytas Reglamento (EB) Nr. 850/98 30 straipsnio 3 dalyje, neturi būti taikomas.
9 straipsnis
Nepaisant Reglamento (EB) Nr. 850/98 7 straipsnio 5 dalyje išdėstytų nuostatų, Norvegijos laivams leidžiama dugniniais traukiamaisiais tinklais, kurių akių dydis yra nuo 32 iki 54 mm ir kuriuose yra įtaisytos rūšiavimo grotelės, kaip nustatyta Norvegijos teisės aktuose, gaudyti bežnyples krevetes Bendrijos vandenyse ICES IV parajonyje.
10 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Jis taikomas nuo 2002 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. spalio 19 d.